Diari Oficial de la Generalitat Valenciana


Sumari del DOGV 3536, del 12-07-1999 (1999/5853)

RESOLUCIÓ 716/1999, de 16 de juny de 1999, del director de l'Institut Valencià de la Joventut, per la qual es convoquen beques per al curs 1999/2000, per a joves residents a les residències juvenils de la Generalitat Valenciana.
------------------------------------------------------------------------------------------------------------------------------------------------------------------------------------------------------------------------------------

Permalink ELI

**https://dogv.gva.es/va/eli/es-vc/res/1999/06/16/716/dof/vci/html**

### Dades del document

Número de DOGV
:   3536

Data del DOGV
:   12-07-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/5853


Data del document
:   16-06-1999

Organisme emissor
:   Institut Valencià de la Joventut

Tipus de document
:   Resolució

Anàlisi jurídica

 Descriptors 

:   * ajuda pública
    * suport econòmic
    * assignació per estudis
    * jove

RESOLUCIÓ 716/1999, de 16 de juny de 1999, del director de l'Institut Valencià de la Joventut, per la qual es convoquen beques per al curs 1999/2000, per a joves residents a les residències juvenils de la Generalitat Valenciana. [1999/X5853]
  
L'Ordre de 25 de juliol del 1991, de la Conselleria de Cultura, Educació i Ciència, regula el funcionament de les residències juvenils de la Generalitat Valenciana, i n'estableix com a funció facilitar als joves la pràctica d'activitats de caràcter recreatiu i cultural, d'acord amb les característiques de cada residència juvenil. Amb la finalitat d'assolir aquests objectius i d'auxiliar els directors en la programació i en l'animació de les activitats extraescolars dels residents, l'IVAJ convoca aquestes ajudes.
  
Per tot això i fent ús del que preveu la Llei 4/1989, de 26 de juny, sobre l'Institut Valencià de la Joventut, resolc:
  
Primer
  
1. Es convoquen beques per a joves que obtinguen plaça com a residents a les residències juvenils de l'Institut Valencià de la Joventut, de la Generalitat Valenciana. El nombre de beques estarà en funció dels residents inscrits en cada residència juvenil, en la proporció d'1 a 20 o fracció. En cada residència es reservarà una beca per a residents que demostren una capacitat o aptitud relacionada amb la informàtica.
  
L'import de la beca serà l'equivalent al total de la quota com a resident intern fixada per al curs 1999/2000 per a les residències "El Maestrat", "Mare de Déu del Lledó" i "Sant Crist del Mar", i del 50 % de la quota total, per als interns de la Residència Juvenil "La Florida".
  
El beneficiari de la beca no podrà realitzar cap mena de treball remunerat mentre gaudisca d'aquesta ajuda, encara que podrà fer-la compatible amb altres ajudes a què poguera accedir, llevat d'aquelles que se li puguen concedir pel mateix concepte.
  
L'import de la beca es finançarà mitjançant les operacions comercials de l'IVAJ, per minoració dels ingressos a percebre.
  
Segon
  
Per optar a la beca caldrà que concórreguen i s'acrediten, si s'escau, els següents requisits:
  
a) Estar admés/a com a resident a la residència juvenil en la qual es sol×licita la beca.
  
b) No estar en possessió de cap títol acadèmic que habilite per a activitats professionals, llevat que aquest títol supose un nivell o un grau inferior al dels estudis que s'estiguen realitzant o que es pretenguen realitzar.
  
c) Estar matriculat en el curs acadèmic per al qual es sol×licita la beca en un centre oficial. La distància entre aquest i la residència juvenil, en la qual ha de residir, i els mitjans de comunicació entre ambdós llocs han de permetre al beneficiari de la beca el normal compliment de les seues obligacions amb la residència.
  
Tercer
  
1. Els aspirants a les beques hauran de presentar els documents següents:
  
a) Instància adreçada al director general de l'Institut Valencià de la Joventut, en la qual se'n farà constar el nom i cognoms, l'adreça i el número del DNI.
  
b) Document acreditatiu de les qualificacions obtingudes en el curs precedent.
  
c) Currículum de l'aspirant en què s'esmenten, sobretot, les activitats educatives i de temps lliure en què haja participat.
  
d) Fotocòpia de l'última declaració de la renda o declaració de no estar obligat a fer-ne la presentació.
  
e) Document que demostre la possessió del títol de monitor o d'animador.
  
f) Certificat que acredite l'antiguitat del sol·licitant a la residència.
  
Quart
  
1. Les sol·licituds es presentaran, acompanyades de la documentació corresponent, a la seu central de l'IVAJ, a les unitats territorials de l'IVAJ de Castelló i Alacant, o per qualsevol dels mitjans que estableix l'article 38 de la Llei de Règim Jurídic de les Administracions Públiques i del Procediment Administratiu Comú.
  
2. El termini de presentació de les sol·licituds acabarà el dia 10 de setembre.
  
Cinqué
  
1. Acabat el termini de presentació de sol·licituds de beques, la Comissió que preveu l'article 6 de la Resolució de 27 de abril de 1999, per la qual es féu pública la convocatòria de places de les residències juvenils de la Generalitat Valenciana per al curs 1999/2000, ordenarà les sol×licituds d'acord amb els mèrits adduïts, i considerarà especialment les aptituds i les experiències demostrades pels candidats per al desenvolupament de les tasques formatives i de temps lliure, l'expedient acadèmic, la situació econòmica familiar del sol·licitant, la possessió del títol de monitor i/o d'animador juvenil, l'antiguitat com a resident i d'altres. La Comissió podrà demanar al resident que opte a la beca de l'aula d'Informàtica que demostre els coneixements que posseeix sobre aquest tema.
  
La Comissió estarà constituïda per:
  
1 president/a: el/la secretari/ària tècnic/a de l'IVAJ
  
3 vocals:
  
- el/la cap del Servei de Participació Juvenil de l'IVAJ
  
- el/la cap de la Secció d'Infraestructures i Centres d'Oci de l'IVAJ
  
- el/la director/a de la residència juvenil corresponent que, a més a més, actuarà com a secretari/ària
  
El règim jurídic de la Comissió s'ajustarà a les normes que conté el capítol II de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Una vegada estudiades les sol·licituds de beca presentades, la Comissió abans esmentada elevarà, en un termini de 7 dies, la proposta d'adjudicació al director general de l'IVAJ, el qual resoldrà en el termini màxim de 10 dies.
  
La concessió i l'aprofitament de la beca no implicarà cap vinculació laboral o administrativa amb l'IVAJ.
  
3. La resolució de la sol·licitud de beques serà notificada a les persones interessades i s'exposarà en el tauler d'anuncis de la residència juvenil corresponent.
  
Sisé
  
Els becaris residents tindran les obligacions següents:
  
Col·laborar amb la Direcció en el desenvolupament de les activitats extraescolars programades pel director de la residència, sempre que no els afecte les hores de classe.
  
Encarregar-se del funcionament de la biblioteca que hi haja a la residència juvenil.
  
Residir a la residència juvenil.
  
Complir i fer complir les normes de règim intern de la residència juvenil.
  
El becari que haja obtingut la beca per a l'aula d'Informàtica, fer-se'n càrrec del funcionament.
  
Seté
  
Aquesta resolució entrarà en vigor l'endemà de la seua publicació en el Diari Oficial de la Generalitat Valenciana.
  
Contra aquesta resolució, que posa fi a la via administrativa, es podrà interposar potestativament recurs de reposició davant del director general de l'IVAJ o, directament, recurs contenciós administratiu davant del Tribunal Superior de Justícia de la Comunitat Valenciana.
  
El termini per a la interposició del recurs de reposició serà d'un mes, si l'acte és exprés. Si no ho és, el termini serà de tres mesos comptadors a partir del dia en què es produïsca l'acte presumpte.
  
El termini per a la interposició del recurs contenciós administratiu serà de dos mesos, o de deu dies si s'opta per seguir el procediment per a la protecció dels drets fonamentals de la persona, comptadors ambdós a partir de l'endemà de la seua publicació, si l'acte és exprés. Si no ho és, el termini serà de sis mesos comptadors a partir de l'endemà del dia en què es produïsca l'acte presumpte.


Còpia Permalink ELI